**Mestské zastupiteľstvo v Stupave**

Materiál na rokovanie

Mestského zastupiteľstva v Stupave

dňa 15.12.2016

**Informácia o kontrole plnenia uznesení MsZ**

Materiál obsahuje :

1. Návrh uznesenia

2. Prehľad o plnení uznesení

Predkladá:

Mgr. Margita Hricová

hlavná kontrolórka mesta Stupava

Vypracovali :

JUDr. Tomáš Muroň

Prednosta úradu

Mgr. Margita Hricová

hlavná kontrolórka mesta Stupava

**Návrh uznesenia**

Mestské zastupiteľstvo v Stupave

1. **berie na vedomie** informáciu o kontrole plnenia uznesení Mestského zastupiteľstva v Stupave,
2. **ruší uznesenie** MsZ 97/2016 v bode B
3. **ruší uznesenie** MsZ č. 118/2016,
4. **ukladá** hlavnej kontrolórke mesta Stupava vykonať kontrolu účelnosti použitých verejných financií mesta Stupava na ekonomické a organizačné poradenstvo poskytované spoločnosťou Global Procurement, s.r.o.

Termín: január 2017.

**Informácia o kontrole plnenia uznesení MsZ**

I. časť: Splnené uznesenia

## MsZ zo dňa 19.9.2016 – Uznesenie č. 144/2016

ukladá prednostovi Mestského úradu v Stupave zabezpečiť vypracovanie analýzy výpočtu ceny poskytovania sociálnej a opatrovateľskej služby zo strany mesta Stupava a porovnania nákladov poskytovania tejto služby v porovnaní so súčasným poskytovateľom Vľúdnosť - Venia n. o. do 30.10.2016

Časová postupnosť práce:

1. zozbieranie podkladov z oddelenia všeobecnej a vnútornej správy a ekonomického oddelenia
2. analýza výpočtu ceny poskytovania sociálnej a opatrovateľskej služby
3. porovnanie nákladov poskytovania sociálnej a opatrovateľskej služby
4. spracovanie materiálu
5. prerokovanie materiálu s poslancami MsZ

Uznesenie je splnené. Materiál je predložený na rokovanie MsZ.

## MsZ zo dňa 27.10.2016 – Uznesenie č. 156/2016

ukladá Hlavnej kontrolórke mesta Stupava vykonať kontrolu používania dopravných prostriedkov v príspevkovej organizácii Verejnoprospešné služby Stupava a v obchodnej spoločnosti Technické služby Stupava, s.r.o.

Termín: ihneď.

Uznesenie je splnené. Kontrola je ukončená, správa je predložená na rokovanie MsZ.

## MsZ zo dňa 27.10.2016 – Uznesenie č. 157/2016 v bode B

ukladá opraviť zápisnicu zo 14. Zasadnutia Mestského zastupiteľstva v Stupave konaného dňa 20. júna 2016 na uvedených stranách v tomto uznesení.

Uznesenie je splnené.

## MsZ zo dňa 27.10.2016 – Uznesenie č. 157/2016 v bode D

ukladá opraviť zápisnicu z 15. Zasadnutia Mestského zastupiteľstva v Stupave konaného dňa 19. septembra 2016 na uvedených stranách v uvedených bodoch v tomto uznesení.

Uznesenie je splnené.

## MsZ zo dňa 27.10.2016 – Uznesenie č. 157/2016 v bode E

ukladá prednostovi MsÚ v Stupave, aby zabezpečil doplnenie zápisnice z 15. Zasadnutia Mestského zastupiteľstva v Stupave konaného dňa 19. septembra 2016 o začlenenie odvolávok na štruktúrovaný videozáznam, ktorý je členený na viacej častí, tak ako to ukladá Rokovací poriadok MsZ v § 39 ods. (2), a to v bodoch Ad 5) (*6 videozáznamov*), Ad 10) (*4 videozáznamy*) a Ad 22) (*3 videozáznamy*) programu rokovania MsZ.

Termín: do 15.novembra 2016.

Uznesenie je splnené. Termín splnenia bol posunutý z dôvodu PN zapisovateľky.

## MsZ zo dňa 27.10.2016 – Uznesenie č. 157/2016 v bode F

ukladá prednostovi MsÚ v Stupave, aby zabezpečil úpravu textu zápisnice z 15. Zasadnutia Mestského zastupiteľstva v Stupave konaného dňa 19. septembra 2016 podľa žiadostí uvedených v písmene B a D. Upravený text zápisnice podpíše zapisovateľ, HK a primátor mesta. Prednosta zabezpečí zverejnenie upravenej zápisnice na webovej stránke mesta Stupava a na úradných tabuliach v meste Stupava.

Termín: do 15.novembra 2016.

Uznesenie je splnené. Termín splnenia bol posunutý z dôvodu PN zapisovateľky.

## MsZ zo dňa 27.10.2016 – Uznesenie č. 171/2016 v bode 1.

ukladá prednostovi MsÚ povinnosť pripraviť zámer revitalizácie nehnuteľného majetku mesta nachádzajúceho sa v tejto lokalite s cieľom zabránenia ďalšiemu znehodnocovaniu tohto majetku, ako aj s cieľom jeho opätovného využívania na kultúrne a spoločenské účely.

Termín: do 31.12.2016.

Uznesenie je splnené. V súčasnosti mesto Stupava zvažuje možnosti využitia nehnuteľného majetku mesta nachádzajúceho sa v tejto lokalite s cieľom zabránenia ďalšiemu znehodnocovaniu tohto majetku, ako aj s cieľom jeho opätovného využívania na kultúrne a spoločenské účely. Po predbežnom napočítaní finančných prostriedkov, ktoré by boli určené na opravu a obnovu kina, zvukovej i svetelnej technológie, premietačky, zveľadenie okolia sa pohybuje odhad potrebných finančných prostriedkov na 500.000,-€.

## MsZ zo dňa 27.10.2016 – Uznesenie č. 171/2016 v bode 2.

ukladá prednostovi MsÚ povinnosť zabezpečiť, aby právny zástupca mesta Stupava v súdnom spore vedenom pred Okresným súdom Malacky, č. k.: 5C/424/2013 predmetom ktorého je zriadenie vecných bremien v prospech mesta Stupava, aspoň 1x mesačne písomne požiadal Okresný súd Malacky o vytýčenie termínu súdneho pojednávania.

Termín: okamžite a pravidelne koncom každého kalendárneho mesiaca.

Uznesenie je splnené. Pojednávanie vo veci Mesto Stupava c/a F. H. sa uskutočnilo dňa 8.11.2016. Žalovaný, F. H. navrhol Mestu Stupava mimosúdne rokovanie. Uznesením súdu bolo odročené pojednávanie na 17.1.2017.

## MsZ zo dňa 27.10.2016 – Uznesenie č. 180/2016

ukladá prednostovi MsÚ úlohu pripraviť zoznam miestnych a účelových komunikácií, ktoré neboli odovzdané do správy a vlastníctva mesta a mesto zabezpečuje na týchto komunikáciách určité služby (svietenie, čistenie, odpratávanie snehu a pod.).

Termín: 1.2.2017

Časová postupnosť práce:

1. vytvorenie zoznamu komunikácií

2. doplnenie zoznamu o poskytované služby

Uznesenie je splnené. Zoznam komunikácií bol poslancom odovzdaný na MsZ 27.10.2016 a bol následne doplnený o požiadavku poslancov.

II. časť: Uznesenia priebežne plnené

## MsZ zo dňa 4.2.2016 – Uznesenie č. 5/2016 v bode B1

ukladá prednostke MsÚ zabezpečiť vypracovanie Urbanistickej štúdie pre CMZ 1.stupňa, a následne aj „ÚP zóny“ pre CMZ 1.stupňa ako logické dokončenie schvaľovacieho procesu v schválenom „Územnom pláne mesta Stupava, Október 2005“ v znení neskorších zmien a doplnkov (schválené MsZ v roku 2006). Hlavným cieľom riešenia urbanistickej štúdie bude akútne riešenie problémov v CMZ 1. stupňa, t. j. návrh riešenia architektonického vzhľadu budov, formovanie a údržbu fasád a striech a pod., aby boli dodržané a konkretizované všetky regulatívy v zmysle platného UP mesta Stupava.

Termín: rok 2016 s predkladaním postupov na jednotlivých MsZ pre rok 2016.

Časová postupnosť práce:

1. podanie žiadosti spracovateľovi o predloženie cenovej ponuky,
2. predloženie cenovej ponuky Mestskému úradu v Stupave spracovateľom,
3. zhodnotenie cenovej ponuky Mestským úradom v Stupave,
4. zabezpečenie podkladov pre verejné obstarávanie na vypracovanie zadania Urbanistickej štúdie,
5. vypracovanie zadania Urbanistickej štúdie pre CMZ 1.stupňa (podľa § 4 stavebného zákona),
6. vypracovanie ÚP zóny pre CMZ 1.stupňa (podľa § 12 stavebného zákona a § 13 ods. 2 a ods. 3 písm. c) a ods.4 písm. c).

Uznesenie je v plnení na 5/6, t. j. na 83 %. V súčasnosti sa naďalej spracováva zadanie a časť územia pre riešenie bola už vymedzená.

## MsZ zo dňa 4.2.2016 – Uznesenie č. 5/2016 v bode B2

ukladá prednostke MsÚ zabezpečiť vypracovanie autorského výkladu regulatívov zapracovaných v schválenom „Územnom pláne mesta Stupava, Október 2005“ v znení neskorších zmien a doplnkov (schválené MsZ v roku 2006), ktoré by sa aplikovali pri vydávaní územnoplánovacích informácií pre potreby žiadateľov o investičnú alebo podnikateľskú činnosť na území mesta Stupava v centrálnej mestskej zóne 1-stupňa.

Termín: júnové zasadanie MsZ.

Časová postupnosť práce:

1. podanie žiadosti spracovateľovi o predloženie cenovej ponuky,
2. predloženie cenovej ponuky Mestskému úradu v Stupave spracovateľom,
3. objednanie vypracovania u spracovateľa autorského výkladu regulatívov,
4. dodanie objednaného výkladu od spracovateľa,
5. pripomienkovanie zo strany MsÚ,
6. dodanie hotovej verzie po zapracovaní prípadných pripomienok.

Uznesenie je v plnení na 5/6, t.j. na 83 %. Návrh výkladu bol už doručený na MsÚ na pripomienkovanie.

## MsZ zo dňa 4.2.2016 – Uznesenie č. 28/2016

ukladá prednostke MsÚ pripraviť podklady pre podanie žiadosti ku projektu cezhraničnej spolupráce Slovensko – rakúskej pod názvom Intereg.

Termín: február 2017.

Časová postupnosť práce:

1. stretnutia so slovenskými a rakúskymi partnermi,
2. pripravenie podkladov pre podanie žiadosti na základe zverejnenia výzvy Úradom vlády.

Uznesenie je v plnení na 75 %. Stretnutia s rakúskymi partnermi stále prebiehajú. Stretnutí s partnermi bolo približne desať, posledné sa uskutočnilo 22.11.2016. Za mesto sa zúčastňuje stretnutí pán primátor alebo p. Lovíšková, vedúca oddelenia všeobecnej a vnútornej správy MsÚ Stupava. Na MsZ predkladáme materiál k projektu cezhraničnej spolupráce.

## MsZ zo dňa 12.5.2016 – Uznesenie č. 60/2016

ukladá prednostke úradu, aby zabezpečila prípravu nového VZN o rozpočtových opatreniach v spolupráci s ekonomickým oddelením.

Termín: september 2016

Uznesenie je splnené, avšak pre platnosť a účinnosť VZN treba vyvesený návrh VZN predložiť na zasadnutie MsZ. Navrhujem dohodnúť sa na termíne.

## MsZ zo dňa 19.9.2016 – Uznesenie č. 142/2016

ukladá prednostovi Mestského úradu v Stupave zabezpečiť vypracovanie plánu dopravnej obslužnosti prechodov pre chodcov na uliciach Železničná, Záhumenská, Hviezdoslavova, Karpatská do 30.10.2016

Časová postupnosť práce:

1. zapracovanie finančných prostriedkov do rozpočtu mesta Stupava
2. zabezpečenie objednania vypracovania plánu dopravnej obslužnosti,
3. dodanie plánu dopravnej obslužnosti prechodov pre chodcov.

Uznesenie je v plnení na 2/3, t.j. 66 %. Vypracovanie plánu bolo zo strany MsÚ objednané, v súčasnosti sa čaká na dodanie.

## MsZ zo dňa 27.10.2016 – Uznesenie č. 177/2016

ukladá prednostovi Mestského úradu zabezpečiť analýzu podmienok a stručnú projektovú dokumentáciu, ako aj zabezpečiť predbežný prieskum trhu na prevádzkovanie školského autobusu za účelom stanovenia predpokladaných výdavkov na jeho prevádzku.

Termín: do 15.02.2017.

Časová postupnosť práce:

1. prieskum trhu, či je záujem o túto službu.

2. projektová dokumentácia

3. prieskum trhu cien

Uznesenie je v plnení na 0 %.

## MsZ zo dňa 27.10.2016 – Uznesenie č. 179/2016

ukladá prednostovi MsÚ pripraviť zoznam všetkých billboardov a reklamných tabúľ, vrátane ich fotodokumentácie, umiestnených na pozemkoch mesta Stupava bez nájomnej zmluvy alebo iného právneho vzťahu s mestom.

Termín: 1.2.2017

Časová postupnosť práce:

1.fotodokumentácia,

2. vytvorenie zoznamu všetkých billboardov a reklamných tabúľ,

3. kontrola nájomných zmlúv.

Uznesenie je v plnení na 20 %. Mesto Stupava začala s fotodokumentovaním billboardov a reklamných tabúľ na území mesta.

III. časť: Nesplnené uznesenia

## MsZ zo dňa 12.5.2016 – Uznesenie č. 72/2016 v bode B

poveruje poslanca mestského zastupiteľstva - Štefana Haulíka bezplatným právnym zastupovaním Mesta Stupava, ako navrhovateľa v súdnom konaní vedenom proti spoločnosti Polygón Stupava, a.s., ako aj bezplatným právnym zastupovaním Mesta Stupava, ako odporcu v súdnom konaní vedenom pred Krajským súdom v Bratislave pod číslom konania 5S227/2015.

Uznesenie je stále nesplnené.

## MsZ zo dňa 12.5.2016 – Uznesenie č. 72/2016 v bode D

žiada primátora mesta, aby

- podnikol všetky potrebné kroky k vyhláseniu stavebnej uzávery v zmysle bodu A. tohto uznesenia,

- pokračoval v súdnom konaní vedenom pred Okresným súdom Malacky pod číslom konania: 7C 323/2015 proti odporcovi Polygón Stupava, a.s., resp. v prípade zastavenia tohto konania pre späťvzatie žalobného návrhu podal vo veci novú žalobu a zabezpečil doplnenie tejto súdnej žaloby o neplatnosť všetkých právnych úkonov, ktorými spoločnosť Polygón Stupava, a.s. previedla vlastníctvo k pozemkom vloženým Mestom Stupava do jej základného imania na obchodné spoločnosti Vardec, s.r.o., Pod kopcami, s.r.o., AOS Investment, s.r.o., a Hector Capital, s.r.o., ďalej zabezpečil podanie návrhu na vydanie predbežného opatrenia súdu, ktorým súd zakáže ďalšie prevody akékoľvek dispozičné úkony s pozemkami, ktoré mesto vložilo do základného imania spoločnosti Polygón Stupava, a.s.

- zabezpečil spracovanie návrhu zmeny územného plánu mesta Stupava s premietnutím rozhodnutia v časti C. tohto uznesenia, jeho prerokovanie v zmysle príslušných právnych predpisov a predloženie návrhu zmeny na rokovanie MsZ v Stupave,

- urýchlene dokončil proces obstarávania nového územného plánu mesta, v ktorom bude prioritne riešená dopravná situácia, rozvoj služieb, technickej infraštruktúry a ochrana životného prostredia, termín: apríl 2017.

Uznesenie je stále nesplnené.

## MsZ zo dňa 20.6.2016 – Uznesenie č. 97/2016 v bode B

ukladá prednostke úradu aby na najbližšom zasadnutí mestského zastupiteľstva predložila materiál o súhlase mestského zastupiteľstva o zriadení vecných bremien na pozemkoch vo vlastníctve mesta par. 2009/166, 2009/11 a par. 2009/196 k. ú. Stupava.

Uznesenie je stále nesplnené. MsÚ žiada zrušiť schválené uznesenie.

**MsZ zo dňa 19.9.2016 – Uznesenie č. 118/2016**

schvaľuje uzatvorenie kúpnej zmluvy na časti z pozemku parcela reg. CKN č. 298/1 k. ú. Mást I., podľa geometrického plánu č. 116-25/2016, a to diel 4 o výmere 6 m2 a diel 5 o výmere 19 m2 spolu 25 m2 vypracovanom Ing. Eduardom Polákom overeným pod č. 714/2016 dňa 3.06.2016 OÚ Malacky katastrálnym odborom s p. Jánom Suchým v súlade s ustanovením § 9a ods.8 písm. b) zákona č. 138/1991 Zb. o majetku obcí v účinnom znení ako pozemok zastavaný stavbou vo vlastníctve nadobúdateľa vrátane priľahlej plochy, ktorá svojím umiestnením a využitím tvorí neoddeliteľný celok so stavbou za odplatu 10,00 €/m2.

Uznesenie žiada MsÚ zrušiť schválené uznesenie č. 118/2016 z dôvodu, že na MsZ dňa 19.09.2016 boli schválené 2 rôzne uznesenia na uzatvorenie kúpnej zmluvy na časti z pozemku parcela registra CKN č. 298/1, k.ú. Mást I., pričom správnym z týchto 2 uznesení je uznesenie č. 119/2016, nakoľko sú v ňom zahrnutý všetci spoluvlastníci predmetného pozemku, a to podľa podielu zapísaného na LV č. 2283, k.ú Mást I.

**Uznesenie č. 119/2016** – MsZ **s c h v a ľ u j e**

uzatvorenie kúpnej zmluvy na časti z pozemku parcela reg. CKN č. 298/1 k. ú. Mást I., podľa geometrického plánu č. 116-25/2016, a to diel 4 o výmere 6 m2 a diel 5 o výmere 19 m2 spolu 25 m2 vypracovanom Ing. Eduardom Polákom overeným pod č. 714/2016 dňa 03.06.2016 OÚ Malacky katastrálnym odborom s p. Jánom Suchým a spoluvlastníkmi rodinného domu vedenými na LV 2283 k. ú. Mást I. v súlade s ustanovením § 9a ods. 8 písm. b) zákona   
č. 138/1991 Zb. o majetku obcí v účinnom znení ako pozemok zastavaný stavbou vo vlastníctve nadobúdateľa vrátane priľahlej plochy, ktorá svojím umiestnením a využitím tvorí neoddeliteľný celok so stavbou za odplatu 10,00 €/m2 jednotlivým spoluvlastníkom, a to podľa podielu na LV 2283 k. ú. Mást I.